Die NG gemeente Kroonstad is die moedergemeente van die Nederduitse Gereformeerde Kerk op die Vrystaatse dorp Kroonstad. Dis die agtste oudste gemeente in die Vrystaatse Sinode. Die dorp Kroonstad is omstreeks 1857 gestig. Kroonstad is vernoem na 'n perd, genoem Kroon, wat besit is deur die welbekende Voortrekker Sarel Cilliers. Die perd is beseer in die Kroonspruit. Volgens die oudste inwoners van die dorp, wat dit omstreeks 1910 aan die bydraer tot Ons gemeentelike feesalbum vertel het, was dit die oorspronklike plan om 'n dorp aan Kroonspruit by Kroondrif uit te lê. Volgens die gebruik van daardie dae, is by die uitmeet van die plase elke 50ste plaas aan die goewerment toegewys. So het die plaas Kroont as 50ste plaas aan die goewerment behoort. Maar die bewoner van Klipplaatdrif, David Benjamin Jordaan, het met die goewerment van plaas geruil, omdat sy plase dan by mekaar sou lê en nie deur staatsgrond geskei wees nie. So het ’n deel van Klipplaatdrif dus staatsgrond geword en is die dorp Kroonstad daar aan die Valsrivier gestig. Daar is ook ’n mening dat Kroonstad na die sterk vesting van die naam in Rusland genoem is.